REGOLAMENT TAL-KUMMISSJONI (KE) Nru 548/2009
tal-24 ta’ Ġunju 2009
li jemenda r-Regolament tal-Kummissjoni (KE) Nru 760/2008 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 fir-rigward tal-awtorizzazzjonijiet għall-użu tal-kaseina u tal-kaseinati fil-manifattura tal-ġobon
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 121(i), flimkien mal-Artikolu 4 tiegħu,
Billi:
(1)
L-Artikolu 100 tar-Regolament (KE) Nru 1234/2007, kif emendat bir-Regolament (KE) Nru 72/2009 tad-19 ta’ Jannar 2009 dwar modifiki għall-Politika Agrikola Komuni billi jemenda r-Regolamenti (KE) Nru 247/2006, (KE) Nru 320/2006, (KE) Nru 1405/2006, (KE) Nru 1234/2007, (KE) Nru 3/2008, u (KE) Nru 479/2008 u li jħassar ir-Regolamenti (KEE) Nru 1883/78, (KEE) Nru 1254/89, (KEE) Nru 2247/89, (KEE) Nru 2055/93, (KE) Nru 1868/94, (KE) Nru 2596/97, (KE) Nru 1182/2005 u (KE) Nru 315/2007 (2) jipprovdi għall-possibbiltà li tingħata l-għajnuna għall-ħalib xkumat ipproċessat fil-kaseina u l-kaseinati.
(2)
Wara l-emenda tal-Artikolu 119 tar-Regolament (KE) Nru 1234/2007 permezz tar-Regolament (KE) Nru 72/2009, l-awtorizzazzjoni minn qabel għall-użu tal-kaseina u l-kaseinati fil-manifattura tal-ġobon m’għadhiex meħtieġa sakemm l-għajnuna ma titħallasx skont l-Artikolu 100 tar-Regolament (KE) Nru 1234/2007 u l-Kummissjoni tiddeċiedi li l-użu tal-kaseina jew il-kaseinati fil-manifattura tal-ġobon għandu jkun soġġett għal dik l-awtorizzazzjoni.
(3)
Meta l-għajnuna għall-ħalib xkumat prodott fil-Komunità, ipproċessat f’kaseina u kaseinati, tiġi stabbilita skont l-Artikolu 100 tar-Regolament (KE) Nru 1234/2007, ir-regoli dettaljati għall-għoti ta’ awtorizzazzjonijiet bħal dawn għandhom jiġu rispettati.
(4)
Ir-Regolament tal-Kummissjoni (KE) Nru 760/2008 (3) stabilixxa r-regoli għall-awtorizzazzjonijiet minn qabel għall-użu tal-kaseina u l-kaseinati li kellhom jingħataw skont l-Artikolu 119 qabel ma dan ġie emendat bir-Regolament (KE) Nru 72/2009. Fid-dawl tal-qagħda attwali fejn l-għajnuna hija stabbilita għal żero, u l-awtorizzazzjoni minn qabel m’għadhiex mandatorja, l-ambitu tar-Regolament (KE) Nru 760/2008 għandu jiġi emendat sabiex jiġu stabbiliti l-kundizzjonijiet li skonthom dawk ir-regoli huma applikabbli.
(5)
Huwa għalhekk meħtieġ li r-Regolament (KE) Nru 760/2008 jiġi emendat kif jixraq.
(6)
L-emenda proposta għandha tapplika mill-1 ta’ Ġunju 2009, id-data li fiha jidħlu fis-seħħ l-emendi rilevanti mdaħħla bir-Regolament (KE) Nru 72/2009.
(7)
Il-miżuri pprovduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 760/2008, il-paragrafu 1 għandu jinbidel b’dan li ġej:
“1. Dan ir-Regolament jistabilixxi r-regoli fir-rigward tal-għoti tal-awtorizzazzjonijiet għall-użu tal-kaseina u l-kaseinati fil-manifattura tal-ġobon meta:
(a)
l-għajnuna tiġi stabbilita skont l-Artikolu 100 tar-Regolament (KE) Nru 1234/2007; u
(b)
dan l-użu jitqies bħala wieħed meħtieġ għall-manifattura tal-ġobon kif ipprovdut fl-Aritkolu 119 ta’ dak ir-Regolament.
L-awtorizzazzjonijiet għandhom jingħataw għal perjodu ta’ 12-il xahar fuq talba tal-impriżi konċernati, suġġetti għal impenn minn qabel bil-miktub li jaċċettaw u jikkonformaw mad-dispożizzjonijiet tal-Artikolu 3 ta’ dan ir-Regolament.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Ġunju 2009